**P. OVIDI NASONIS TRISTIVM LIBER QVARTVS**

ELEGIA X

Docet lectorem poeta, quo loco, quibus consulibus natus sit; totam deinde vitam paucis perscribit suam; postremo exilii mala commemorat, quorum magnitudinem se Musis consolari, et illis acquiescere dicit.

|  |  |
| --- | --- |
|  5 10 15 20 25 30 35404550556065707580 85 90 95100105110115120125130 | Ille ego, quī fuerim, tenerōrum lūsor amōrum,     quem legis, ut nōris, accipe, posteritās.Sulmō mihi patria est, gelidīs ūberrimus undīs,     mīlia quī noviēs distat ab Vrbe decem.Ēditus hīc ego sum: nec nōn, ut tempora nōris,      cum cecidit fātō cōnsul uterque parī.Sī quid id est, ūsque ā proavīs vetus ōrdinis hērēs;     nōn modo fortūnae mūnere factus eques.Nec stirps prīma fuī; genitō sum frātre creātus,     quī tribus ante quater mēnsibus ortus erat. Lūcifer ambōrum nātālibus affuit īdem:     ūna celebrāta est per duo lība diēs.Haec est armiferae fēstīs dē quīnque Minervae,     quae fierī pūgnā prīma cruenta solet.Prōtinus excolimur tenerī, cūrāque parentis     īmus ad īnsīgnēs Vrbis ab arte virōs.Frāter ad ēloquium viridī tendēbat ab aevō,     fortia verbōsī nātus ad arma forī.At mihi iam puerō caelestia sacra placēbant,     inque suum fūrtim Mūsa trahēbat opus. Saepe pater dīxit: ‘Studium quid inūtile temptās?     Maeonidēs nūllās ipse relīquit opēs.’Mōtus eram dictīs: tōtōque Helicōne relictō     scrībere temptābam verba solūta modīs.Sponte suā carmen numerōs veniēbat ad aptōs,      et quod temptābam dīcere versus erat.Intereā tacitō passū lābentibus annīs,     līberior frātrī sūmpta mihique toga est:induiturque umerīs cum lātō purpura clāvō,     et studium nōbīs, quod fuit ante, manet. Iamque decem vītae frāter gemināverat annōs,     cum perit, et coepī parte carēre meī.Cēpimus et tenerae prīmōs aetātis honōrēs,     ēque virīs quondam pars tribus ūna fuī.Cūria restābat: clāvī mēnsūra coācta est;      māius erat nostrīs vīribus illud onus.Nec patiēns corpus, nec mēns fuit apta labōrī,     sollicitaeque fugāx ambitiōnis eram,et petere Aoniae svādēbant tūta sorōrēs     ōtia, iūdiciō semper amāta meō. Temporis illius coluī fōvīque poētās;     quotque aderant vātēs, rēbar adesse deōs.Saepe suās volucrēs lēgit mihi, grandior aevō,     quaeque necet serpēns, quae iuvet herba, Macer.Saepe suōs solitus recitāre Propertius īgnēs,     iūre sodāliciī, quō mihi iūnctus erat.Ponticus heroō, Bassus quoque clārus iambīs     dulcia convīctūs membra fuēre meī.Et tenuit nostrās numerōsus Horātius aurēs,     dum ferit Ausoniā carmina culta lyrā. Vergilium vīdī tantum, nec avāra Tibullō     tempus amīcitiae fāta dedēre meae.Successor fuit hic tibi, Galle, Propertius illī;     quārtus ab hīs seriē temporis ipse fuī.Vtque ego māiōrēs, sīc mē coluēre minōrēs:      nōtaque nōn tardē facta Thalīa mea est.Carmina cum prīmum populō iuvenīlia lēgī,     barba resecta mihī bisve semelve fuit.Mōverat ingenium tōtam cantāta per Vrbem     nōmine nōn vērō dicta Corinna mihī. Multa quidem scrīpsī: sed, quae vitiōsa putāvī,     ēmendātūrīs īgnibus ipse dedī.Tunc quoque, cum fugerem, quaedam placitūra cremāvī     īrātus studiō carminibusque meīs.Molle, Cupīdineīs nec inexpūgnābile tēlīs     cor mihi, quodque levis causa movēret, erat.Cum tamen hic**c** essem minimōque accenderer īgnī;     nōmine sub nostrō fābula nūlla fuit.Paene mihi puerō nec dīgna, nec ūtilis uxor     est data, quae tempus perbreve nupta fuit. Illī successit, quamvīs sine crīmine coniunx,     nōn tamen in nostrō firma futūra torō.Vltima, quae mēcum sērōs permānsit in annōs,     sustinuit coniunx exulis esse virī.Fīlia mē mea bis prīmā fēcunda iuventā,      sed nōn ex ūnō coniuge, fēcit avum.Et iam complērat genitor sua fāta; novemque     addiderat lūstrīs altera lūstra novem.Nōn aliter flēvī, quam mē flētūrus ademptō     ille fuit; mātrī proxima iūsta tulī. Fēlīcēs ambō, tempestīvēque sepultī,     ante diem poenae quod periēre meae!Mē quoque fēlīcem, quod nōn vīventibus illīs     sum miser; et dē mē quod doluēre nihil!Sī tamen extīnctīs aliquid, nisi nōmina, restat,      et gracilis strūctōs effugit umbra rogōs,fāma, parentālēs, sī vōs mea contigit, umbrae,     et sunt in Stygiō crīmina nostra forō:scīte, precor, causam (nec vōs mihi fallere fās est)     errōrem iussae, nōn scelus, esse fugae. Mānibus id satis est: ad vōs, studiōsa, revertor,     pectora, quī vītae quaeritis ācta meae.Iam mihi cānitiēs pulsīs meliōribus annīs     vēnerat, antīquās miscueratque comās,postque meōs ortūs Pīsaeā vīnctus olīvā     abstulerat deciēns praemia victor equus:cum maris Euxīnī positōs ad laeva Tomītās     quaerere mē laesī prīncipis īra iubet.Causa meae cūnctīs nimium quoque nōta ruīnae     indiciō nōn est testificanda meō. Quid referam comitumque nefās, famulōsque nocentēs?     Ipsā multa tulī nōn leviōra fugā.Indīgnāta malīs mēns est succumbere; sēque     praestitit invictam vīribus ūsa suīs:oblītusque meī ductaeque per ōtia vītae,     īnsolita cēpī temporis arma manū.Totque tulī terrā cāsūs pelagōque, quot inter     occultum stēllae cōnspicuumque polum.Tācta mihi tandem longīs errōribus āctō     iūncta pharetrātīs Sarmatis ōra Getīs. Hīc ego, fīnītimīs quamvīs circumsoner armīs,     trīstia, quō possum, carmine fāta levō.Quod, quamvīs nēmō est, cūius referātur ad aurēs,     sīc tamen absūmō dēcipiōque diem.Ergō, quod vīvō, dūrīsque labōribus obstō,      nec mē sollicitae taedia lūcis habent,grātia, Mūsa, tibī: nam tū sōlācia praebēs,     tū cūrae requiēs, tū medicīna venīs.Tū dux, tū comes es, tū nōs abdūcis ab Histrō,     in mediōque mihī dās Helicōne locum. Tū mihi, quod rārum est, vīvō sublīme dedistī     nōmen, ab exequiīs quod dare fāma solet.Nec, quī dētrectat praesentia, Līvor inīquō     ūllum dē nostrīs dente momordit opus.Nam, tulerint magnōs cum saecula nostra poētās,      nōn fuit ingeniō fāma malīgna meō;cumque ego praepōnam multōs mihi, nōn minor illīs     dīcor: et in tōtō plūrimus orbe legor.Sī quid habent igitur vātum praesāgia vērī:     prōtinus ut moriar, nōn erō, terra, tuus. Sīve favōre tulī, sīve hanc ego carmine fāmam,     iūre tibi grātēs, candide lēctor, agō. |